Swart Maandag-optogte veroordeelŉ Foto van die ou landsvlag wat glo tydens ŉ Swart Maandag-betoging vertoon word. Foto: Facebook Fikile Mbalula, minister van polisie, het Maandag na die DA se Mmusi Maimane gekap oor sy party se ondersteuning van die #SwartMaandag-veldtog. Mbalula het foto’s, glo van Swart Maandag-betogings, gedeel waar die ou landsvlag vertoon word en hom gevra of dit die Swart Maandag is wat hy ondersteun. “Wat is hierdie arrogante vertoning van onsensitiwiteit en miskenning van ons verlede?” het Mbalula getwiet. Die DA het hom Maandag op sy Facebook-blad uitgespreek teen die gebruik van die apartheidsvlag tydens die Swart Maandag-betogings. “Daar is geen plek vir daardie vlag in Suid-Afrika nie. Die hartseer realiteit is dat 52 mense van alle rasse elke liewe dag in Suid-Afrika vermoor word. Staan op vir hulle. Moenie deur rassiste van stryk gebring word nie,” lui die inskrywing. Mbalula was nie die enigste een wat hom teen die Swart Maandag-protesoptogte uitgespreek het nie. Black First Land First (BFLF) het oudergewoonte in ŉ omstrede verklaring ŉ beroep op die publiek gedoen om nie vandag swart aan te trek “vir gronddiewe” nie. “Wit boere is nie spesiaal nie. Inteendeel, as jy [vandag] swart dra, doen dit om te rou oor die duisende plaaswerkers wat steeds slawe op plase is. Wit boere is rassistiese, wrede gronddiewe wat nie ons simpatie verdien nie,” lui die verklaring. ŉ Foto van die ou landsvlag wat glo tydens ŉ Swart Maandag-betoging vertoon word. Foto: Facebook “Dit is ŉ leuen om te sê wit boere voed die nasie. Die helfte van die Suid-Afrikaanse bevolking is sonder voedselsekerheid. Wit boere vergiftig die nasie met geneties gemodifiseerde organismes (GMO’s). Hulle produseer vir wins en gee nie om oor die gesondheid van die nasie nie. Wit boere het plase in geweldsones teen swart mense verander. Plase is gevaarlike en hartseer plekke vir ons mense.” Die organisasie het weer eens ŉ beroep op die regering gedoen om wit boere se grond sonder vergoeding te onteien en plaaswerkers te prioritiseer. Julius Malema, leier van die EFF, het op Twitter aan Mbalula getwiet en gesê: “Wit boere sper onwettig die paaie af en die polisie skiet nie rubberkoeëls nie, maar as dit swart jeugdiges was, joh!” Mbalula het hierop geantwoord deur te sê wetteloosheid van enige deel van die samelewing is onaanvaarbaar en moet veroordeel word. “In hierdie geval mag jy reg wees. Die polisie het verslap.” Die departement van basiese onderwys het in ŉ verklaring ook teen die Swart Maandag-optogte uitgevaar omdat dit tot die ontwrigting van die matriekeindeksamen gelei het. Die departement het in die verklaring verkeerdelik genoem dat die AfriForum die Swart Maandag-optogte gereël het en het die burgerregteorganisasie hiervoor veroordeel. “Dit is heeltemal onaanvaarbaar dat ŉ organisasie wat beweer dat hy in die beste belange van Suid-Afrikaners optree willens en wetens die onderrig van leerders op so ŉ manier in gedrang bring. Ons doen ŉ beroep op diegene wat hul reg tot protes wil beoefen om dit op só ŉ manier te doen dat dit nie inmeng met die regte van leerders, veral gedurende eksamentyd nie,” lui die verklaring.